Անվան այլ կիրառումների համար տե՛ս՝ Ռաֆայել Հարությունյան (այլ կիրառումներ)

**Ռաֆայել Վլադիմիրի Հարությունյան** (հուլիսի 5, 1957(1957-07-05), Թբիլիսի, Վրացական ԽՍՀ, ԽՍՀՄ), ԱՄՆ-ում աշխատող և բնակվող գեղասահքի հայ մարզիչ, նախկինում՝ գեղասահորդ։

Կենսագրություն
--------------

Գեղասահքով սկսել է զբաղվել Թբիլիսիի խմբակում։ Սիրողական սպորտում մեծ նվաճումների չի հասել, եղել է ԽՍՀՄ սպորտի վարպետության թեկնածու։

Այնուհետև տեղափոխվել է Երևան, ավարտել Ֆիզիկական կուլտուրայի պետական ինստիտուտը։ 1976-1985 թթ. մարզիչ է աշխատել Երևանի գեղասահքի մանկապատանեկան դպրոցում։ Այնուհետև հրավեր է ստացել Մոսկվայից և 1983 թ.-ին տեղափոխվել է այնտեղ, քանի որ Երևանում չկար միջազգային չափանիշներին համապատասխանող սահադաշտ։ «Սոկոլնիկի» սպորտի պալատում աշխատել է կնոջ՝ Վերա Հարությունյանի հետ, որը ևս գեղասահքի խմբակ ուներ։

2000 թվականին տեղափոխվել է ԱՄՆ-ի Կալիֆոռնիա նահանգ և աշխատել Լեյք Էրոուհեդ քաղաքի «*Ice Castle International Training Center*» սահադաշտում։ Այնուհետև, 2013 թվականի օգոստոսին նրան և կնոջը՝ նույնպես գեղասահքի մարզիչ Վերա Հարությունյանին, ինչպես նաև Նադեժդա Կանաևային հրավիրել են նույն նահանգի Արտիժա քաղաքի *«East West Ice Palace»*։ Իսկ 2016 թվականի հունիսի 25-ից նա աշխատում է Լեյքվուդի «*Lakewood ICE*»-ում։ 2019 թվականի հուլիսին ստացել է ամերիկյան քաղաքացիություն։

Անվանի սաներ
------------

Հարությունյանի նախկին սաների թվում են Միշել Կվանը, Սաշա Քոենը, Ջեֆրի Բաթլը, Մաո Ասադան, Մայ Ասադան, Ալեքսանդր Աբտը, Սերգեյ Վորոնովը, Իվան Դինևը, Ալեքսանդր Շուբինը, Անտոն Կլիկովը։

2011 թվականին Հարությունյանը սկսել է համագործակցել պատանի Նեյթան Չենի, իսկ 2012-ին՝ ամերիկացի մեկ այլ գեղասահորդ Ադամ Ռիպոնի հետ։ 2013-2018 թվականներին մարզել է ամերիկացի գեղասահորդուհի Էշլի Վագներին, որպես նրա մարզիչ ներկա է եղել 2014 թվականի Սոչիի ձմեռային օլիմպիական խաղերին, որտեղ Վագները թիմային պայքարում դարձել է բրոնզե մեդալակիր, իսկ անհատական մրցումներում գրավել է 7-րդ տեղը։ 2016 թվականին նրա խումբ են տեղափոխվել մի քանի անվանի գեղասահորդներ՝ Մերայա Բելը, ֆրանսիացի Ռոմեն Պոնսարը և Միխալ Բրժեզինան։ Իսկ 2018 թվականին՝ ևս երկու տաղանդավոր պատանի մենասահորդուհիներ՝ ճապոնուհի Մարին Հոնդան և հարավկորեուհի Լիմ Ընսուն։

Ռուսաստանում Ռաֆայել Հարությունյանը հայտնի է որպես գեղասահորդ Ալեքսանդր Աբտի, իսկ Արևմուտքում՝ աշխարհի հնգակի չեմպիոնուհի Միշել Կվանի վերջին մարզիչ։

Հարությունյանի սան ամերիկացի Նեյթան Չենը 2018 թվականին դարձել է աշխարհի չեմպիոն՝ ազատ ծրագրում հաջող կատարելով վեց քառակի ցատկ։ 2019 թվականին Չենը կրկին հաղթել է աշխարհի առաջնությունում՝ ազատ ծրագրում և երկու ծրագրերի հանրագումարով սահմանելով համաշխարհային ռեկորդ։ 2022 թվականի ձմեռային օլիմպիական խաղերում նա դարձել է տղամարդկանց մենասահքի օլիմպիական չեմպիոն։

Աղբյուրներ
----------

* Ռաֆայել Հարությունյանը Solovieff.ru կայքում
* Ռաֆայել Հարությունյանի հարցազրույցը (2004 թ.)

Ծանոթագրություններ
------------------

1. ↑  Հարությունյանը մարզում է Կվանին, Տարասովան` Արակավային
2. ↑  Սերգեյ Վորոնով. Կարոտում եմ Մոսկվան(չաշխատող հղում)
3. ↑  «Staff Coaches». East West Ice Palace. Արխիվացված օրիգինալից 2016 թ․ ապրիլի 14-ին.
4. ↑  «Renowned Figure Skating Coach Rafael Arutyunyan to Make The Rinks – Lakewood Ice Main Training Facility Leading Into the 2018 Olympic Games». Anaheim Ducks / NHL. 2016 թ․ հունիսի 13. Արխիվացված օրիգինալից 2016 թ․ հունիսի 14-ին.
5. ↑  Nick McCarvel (2019 թ․ օգոստոսի 5). «With Congrats from a Global Team of Skaters, Rafael Arutunian Becomes U.S. Citizen». *usfigureskatingfanzone.com* (անգլերեն).
6. ↑  Хонда будет тренироваться под руководством Арутюняна.
7. ↑  Ռ. Հարությունյան. Ասադան չի սահում միայն երբ քնած է
8. ↑  «Рафаэл Арутюнян: кажется, Чен понял, что тренеру нужно доверять». rsport.ria.ru. Վերցված է 2018 թ․ մարտի 26-ին.
9. ↑  «World Championships 2019». www.isuresults.com. Վերցված է 2019 թ․ հունիսի 12-ին.
10. ↑  «Գեղասահորդ Նեյթան Չենը` Ռաֆայել Հարությունյանի սանը, դարձավ Օլիմպիական խաղերի չեմպիոն». Արխիվացված է օրիգինալից 2022-02-10-ին. Վերցված է 2022-02-10-ին.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ռաֆայել Հարությունյան (մարզիչ)» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | FSkate.ru |
|  |
| Բառարաններ և հանրագիտարաններ | Արմենիապեդիա |

 |